送彥集之官瀏陽
作者：朱熹
朝代：宋

paragraphs: 急景彫暮節，高風振空林。
病夫掩關卧，長謠擁孤衾。
聞君千里行，四牡方駸駸。
重此別離感，青天欲愁陰。
君行豈不勞，民瘼亦已深。
催科處處急，椎鑿年年侵。
君行寬彼甿，足以慰我心。
薦書會滿篋，社酒還同斟。
所念家同産，與君如瑟琴。
茲焉不並駕，宰木寒蕭椮。
尚喜吾諸甥，男恭女知欽。
明朝復相憶，悵望楚山岑。